ToekomsVenster: Nie net myself nie(Foto: Sixteen Miles Out/Unsplash) “Moet niks uit selfsug of eersug doen nie, maar in nederigheid moet die een die ander hoër ag as homself.” – Filippense 2:3 (AFR83) Ek wonder hoeveel van julle het The Sound of Music gesien. Ja, daar was inderdaad rolprente en teaterproduksies daarvan. Van die wonderlike melodieë wat daarin te sien was sluit “The Hills are Alive” en “My Favourite Things” in. Die nimlike Julie Andrews het die hoofrol vertolk en ek kan haar vrolike self in my geestesoog herroep. Dit is egter die liedjie “Do, Re, Me,” wat vasgesteek het in baie mense se harte en onwillekeurig met die musiekblyspel assosieer word. Interessant dat die liedjie met die woorde begin (as ek die Engels mag aanhaal): “Lets start at the very beginning. It’s a very good place to start”. Ek verwys jou graag na die derde noot in die musikale toonleer – “Me”, en voeg graag by: “its not about me”. In oordragtelike sin steek so baie van ons by die derde noot vas. Ek, my belang, my voorkeur en veral my oortuigings waarvan niemand my kan laat afsien nie. Verstaan mooi, daar is ŉ plek − en dit is ŉ baie belangrike plek − vir myself. As ek myself verwaarloos, minag, nie op ŉ gesonde en verantwoordbare wyse handhaaf nie, sal ek ondergaan. Ons is niemand se vloermat nie, nog minder “hierjys”. Ons is koningskinders, God se eiendom. Juis daardie waarheid behoort ons ons plek te laat ken. Ons plek is nie voor of agter nie, maar deel van. Saam op pad. Ons wen saam of ons verloor saam. Dit gaan op die einde van die dag oor die eer van God-drie-enig. Sing verder dan verder: “Do, Re, Me, Fa…”